**Vukovar – Grad Heroj u srcima mladih**

 Petnaest godina u kontinuitetu učenici i studenti, zajedno s profesorima i ravnateljima sudjeluju u obilježavanju Sjećanja na žrtvu Vukovara pješačenjem od Osijeka do vukovarskog Memorijalnog groblja kako bi iskazali poštovanje i zahvalnost za herojsku žrtvu u danima kad se u najtežim borbama rađala domovina.

 Naime, 2010. godine prva grupa učenika Doma učenika Ugostiteljsko-turističke škole Osijek prošla je ovu dionicu od Osijeka do Vukovara, dugu 40 km.

Svaka slijedeća godina broji sve veći broj mladih ljudi, srednjoškolaca i studenata koji žele Vukovar ugraditi u svoj genom, izlažući se ekstremnom fizičkom naporu, cjelonoćnoj hladnoći i umoru.

 I ove je godine u ponoć 18.studenoga 2024. godine 500 mladih ljudi iz 19 odgojno-obrazovnih ustanova iz cijele Hrvatske ponovo prehodalo ovu dugu dionicu kako bi u zajedništvu jednim srcem zakucali u Gradu Heroja.

   Onaj tko je bio sudionik ove kolone zna koliko je koliko je napora potrebno da bi se u svim vremenskim (ne)prilikama prehodala noć, te se u konačnici uključilo u Kolonu sjećanja.

 Ove je godine dio učenika bilo uključeno i u emotivno dirljivu „bijelu kolonu“ u kojoj je mladost nosila majce s imenima poginulih, pod motom „Mi umjesto njih“.

   Iako put traje više od 16 sati, zadnjih 15 godina u ovom  je projektu sudjelovalo 3500 srednjoškolaca i studenata, profesora i ravnatelja koji su sumarno prešli 140 000 km, ili drugim matematičkim jezikom rečeno, oni su obišli zemlju 3 puta; za Vukovar!

    Ovi mladi ljudi su besprijekorno, u dostojanstvu i zajedništvu iskazali svoju narav; svakako odraz kulture i odgoja, na ponos ustanove iz koje dolaze.

 Zahvaljujem svim profesorima koji su djecu animirali i organizirali, te im bili pratnja, podrška i uzor. Zahvala i školama koji su projekt podržali.

 U ime Udruge hrvatskih dragovoljaca Domovinskog rata, koji su zajedno s Domom učenika Ugostiteljsko-turističke škole Osijek organizatori i logistička potpora, izražavam divljenje svakom pojedincu i zahvaljujem na sudjelovanju.

Gabriela Poslon, prof.